Α4-0329/95

Ψήφισμα σχετικά με την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο όσον αφορά τις σχέσεις μεταξύ της Ευρωπαϊκής Ένωσης και της Χιλής (SEC(95)0563 - C4-0153/95 - COM(95)0232 - C4-0219/95)

Το Ευρωπαϊκό Κοινοβούλιο,

- έχοντας υπόψη τις ανακοινώσεις της Επιτροπής προς το Συμβούλιο και το Ευρωπαϊκό Κοινοβούλιο για την ενίσχυση των σχέσεων μεταξύ της Ευρωπαϊκής Ένωσης και της Χιλής (SEC(95)0563 - C4-0153/95 και COM(95)0232 - C4- 0219/95)

- έχοντας υπόψη τη θέση του της 22ας Φεβρουαρίου 1991 σχετικά με την πρόταση της Επιτροπής προς το Συμβούλιο για απόφαση για τη σύναψη συμφωνίας- πλαίσιου συνεργασίας μεταξύ της Ευρωπαϊκής Οικονομικής Κοινότητας και της Δημοκρατίας της Χιλής ((ΕΕ C 072 της 18.03.1991, σελ. 193)),

- έχοντας υπόψη το ψήφισμά του της 15ης Δεκεμβρίου 1992 σχετικά με τη συμφωνία ελευθέρου εμπορίου μεταξύ των Ηνωμένων Πολιτειών της Αμερικής, του Καναδά και του Μεξικού ((ΕΕ 021 της 25.01.1993, σελ. 77)),

- έχοντας υπόψη το ψήφισμά του της 22ας Απριλίου 1994 όσον αφορά τις οικονομικές και εμπορικές σχέσεις μεταξύ της Ευρωπαϊκής Ένωσης και της Λατινικής Αμερικής ((ΕΕ C 128 της 09.05.1994, σελ. 443)),

- έχοντας υπόψη την έκθεση της Επιτροπής Εξωτερικών Οικονομικών Σχέσεων (Α4- 0329/95),

Α. λαμβάνοντας υπόψη ότι, εδώ και μία και πλέον δεκαετία, η Χιλή ακολουθεί με αποφασιστικότητα και συνέπεια μία στρατηγική ελευθέρωσης και εμπορικού ανοίγματος προς το εξωτερικό, καθώς και ένα πρότυπο ένταξης στο διεθνές οικονομικό σύστημα, το οποίο βασίζεται στην πολυμερή προσέγγιση του Παγκόσμιου Οργανισμού Εμπορίου (ΠΟΕ) και στην ισόρροπη περιφερειακή διαφοροποίηση των οικονομικών και εμπορικών της συναλλαγών,

Β. λαμβάνοντας υπόψη ότι το πρότυπο της «ανοικτής περιφερειακής προσέγγισης» του οποίου υπεραμύνεται η Χιλή αναμένεται να επιτρέψει στις χώρες να εμβαθύνουν την οικονομική και εμπορική τους ολοκλήρωση και πέραν των απαιτήσεων που απορρέουν από τις συμφωνίες του Γύρου της Ουρουγουάης, πάντοτε όμως υπό την προϋπόθεση ότι οι περιφερειακές ή διαπεριφερειακές συμφωνίες ελευθέρωσης δεν συνοδεύονται από μεγαλύτερο προστατευτισμό έναντι των χωρών που δεν έχουν προσχωρήσει στις συμφωνίες αυτές και, πολλώ μάλλον, συμβάλλουν προς τη γενική τάση για ολοκλήρωση της παγκόσμιας αγοράς,

Γ. λαμβάνοντας υπόψη ότι η Χιλή συμμετέχει ενεργά στις διαδικασίες περιφερειακής ολοκλήρωσης που συντελούνται στη Λατινική Αμερική και ότι, σε αυτό το πλαίσιο, έχει υπογράψει διμερείς συμφωνίες ελευθέρων συναλλαγών με πολλές λατινοαμερικανικές χώρες,

Δ. λαμβάνοντας υπόψη ότι η Χιλή διαπραγματεύεται την εντατικοποίηση των σχέσεών της με τη MERCOSUR με στόχο τη δημιουργία ζώνης ελευθέρων συναλλαγών,

Ε. λαμβάνοντας υπόψη ότι η Χιλή διαπραγματεύεται με τις Ηνωμένες Πολιτείες, τον Καναδά και το Μεξικό την ένταξή της στη Βορειοαμερικανική Ζώνη Ελευθέρων Συναλλαγών (NAFTA),

ΣΤ. λαμβάνοντας υπόψη ότι η Χιλή είναι μέλος του Φόρουμ Οικονομικής Συνεργασίας Ασίας-Ειρηνικού (APEC), ότι διαπραγματεύεται συμφωνία ελευθέρου εμπορίου με τη Νέα Ζηλανδία και ότι επιθυμεί να αξιοποιήσει την προνομιακή θέση που κατέχει ανάμεσα στην Ασία και τη Λατινική Αμερική, δύο από τις πλέον δυναμικά εξελισσόμενες από εμπορική και οικονομική άποψη περιοχές,

Ζ. λαμβάνοντας υπόψη ότι η οικονομική αξιοπιστία της οποίας απολαύει η Χιλή στις διεθνείς χρηματαγορές καταδεικνύει τη σταθερότητα των «μακροοικονομικών θεμελίων» της και την ανταγωνιστικότητα της οικονομίας της,

Η. λαμβάνοντας, ωστόσο, υπόψη ότι η καταπολέμηση της φτώχειας και της κοινωνικής περιθωριοποίησης εξακολουθούν να αποτελούν βασικές απαιτήσεις που θα πρέπει να ικανοποιήσει το χιλιανό πρότυπο οικονομικής και κοινωνικής ανάπτυξης κατά τα προσεχή έτη, και ότι η ανεπάρκεια του δημόσιου δικτύου στον τομέα της παιδείας μειώνει αισθητά τις δυνατότητες κατάρτισης στελεχών ικανών να προωθήσουν τη βιομηχανική και τεχνολογική ανάπτυξη της χώρας,

Θ. λαμβάνοντας υπόψη ότι το Ευρωπαϊκό Κοινοβούλιο υποστήριζε ανέκαθεν την αποκατάσταση της δημοκρατίας στη Χιλή και ότι, προς το σκοπό αυτό, ενέγραψε το 1988 ειδική θέση στον προϋπολογισμό με στόχο, αφ'ενός μεν, να υποστηριχθούν οι προσπάθειες των μη κυβερνητικών οργανώσεων της Χιλής υπέρ των λιγότερο ευνοημένων ομάδων του πληθυσμού και, αφ'ετέρου, να ενισχυθεί η διαδικασία δημοκρατικής μετάβασης στη χώρα αυτή,

Ι. λαμβάνοντας υπόψη ότι η Ευρωπαϊκή Ένωση αποτελεί τον κυριότερο εμπορικό εταίρο της Χιλής, τον πρώτο χορηγό στον τομέα της συνεργασίας και το δεύτερο επενδυτή στη χώρα,

ΙΑ. λαμβάνοντας υπόψη ότι οι ευρωπαϊκές επιχειρήσεις έχουν ισχυρή παρουσία στους τομείς της χιλιανής οικονομίας που έχουν μέλλον,

ΙΒ. λαμβάνοντας υπόψη ότι η περιορισμένη εμπορική εμβέλεια της υφιστάμενης συμφωνίας-πλαισίου συνεργασίας μεταξύ της Ευρωπαϊκής Οικονομικής Κοινότητας και της Χιλής του 1990, η οποία δεν έχει προτιμησιακό χαρακτήρα, δεν επέτρεψε να αναπτυχθούν όπως θα έπρεπε οι δυνατότητες μεγέθυνσης και συμπληρωματικότητας στις αμοιβαίες συναλλαγές,

ΙΓ. λαμβάνοντας υπόψη ότι η συμφωνία που υπέγραψαν η ΕΕ και η Χιλή στις 25 Μαΐου 1994, και βάσει της οποίας η ΕΕ μειώνει κατά 50% τον τελωνειακό δασμό που επιβάλλεται στις χιλιανές εξαγωγές μήλων και αχλαδιών, κατέδειξε την ανάγκη ενίσχυσης των μηχανισμών διαλόγου για την επίλυση των εμπορικών διαφορών,

ΙΔ. λαμβάνοντας υπόψη ότι το 82% των εισαγωγών της Ευρωπαϊκής Ένωσης που προέρχονται από τη Χιλή αφορούν πρώτες ύλες που εισέρχονται στην κοινοτική αγορά αδασμολόγητες, ότι οι χιλιανές εξαγωγές εξακολουθούν να εξαρτώνται σε μεγάλο βαθμό (46%) από το χαλκό και ότι θα πρέπει να επιδιωχθεί μεγαλύτερη διαφοροποίηση,

ΙΕ. λαμβάνοντας υπόψη ότι τα γεωργικά και αλιευτικά προϊόντα αντιπροσωπεύουν το 29% των εξαγωγών της Χιλής προς την ΕΕ, και συνεκτιμώντας τον ιδιαίτερα εύθραυστο χαρακτήρα και τις αναμενόμενες συνέπειες της τελικής συμφωνίας που επετεύχθη στο πλαίσιο του Γύρου της Ουρουγουάης για την ελευθέρωση των γεωργικών συναλλαγών,

ΙΣΤ. επισημαίνοντας ότι το 91% όλων των εξαγωγών της Χιλής καλύπτεται από πρώτες ύλες και ότι το σημερινό οικονομικό πρότυπο της ελευθέρωσης και του οικονομικού ανοίγματος συνοδεύεται από διαδικασίες εξάντλησης των φυσικών πόρων και σοβαρής υποβάθμισης του περιβάλλοντος,

ΙΖ. λαμβάνοντας υπόψη ότι η ΕΕ και η MERCOSUR μονόγραψαν πρόσφατα μία νέα διαπεριφερειακή συμφωνία-πλαίσιο συνεργασίας, της οποίας ο στόχος είναι να δημιουργηθεί μία πολιτική και οικονομική σύνδεση μεταξύ αμφοτέρων των περιοχών μέσω μιας στενότερης πολιτικής συνεργασίας και της προοδευτικής και αμοιβαίας ελευθέρωσης των εμπορικών συναλλαγών,

ΙΗ. λαμβάνοντας υπόψη ότι η εντατικοποίηση των σχέσεων μεταξύ της ΕΕ και της Χιλής εδράζεται σε κοινές αξίες όπως το δημοκρατικό καθεστώς, ο σεβασμός των ανθρωπίνων δικαιωμάτων, η οικονομική ελευθερία και η κοινωνική δικαιοσύνη, καθώς και σε ισχυρούς ιστορικούς και πολιτιστικούς δεσμούς μεταξύ των δύο μερών και σε στρατηγικά συμφέροντα αμφοτέρων των περιοχών,

1. επιδοκιμάζει τις νομοθετικές προτάσεις της Κυβέρνησης της Χιλής που αποβλέπουν στην ολοκλήρωση της διαδικασίας δημοκρατικής μετάβασης με συνταγματικές μεταρρυθμίσεις που κατοχυρώνουν την πρωτοκαθεδρία της πολιτικής εξουσίας έναντι των ενόπλων δυνάμεων, την ανεξαρτησία της δικαστικής εξουσίας και τη μη ατιμωρησία ενώπιον της δικαιοσύνης σε περιπτώσεις εγκλημάτων κατά των ανθρωπίνων δικαιωμάτων, τα οποία διαπράχθηκαν κατά το πρόσφατο παρελθόν[semigr ]

2. εκφράζει την ικανοποίησή του για την ανακοίνωση της Επιτροπής και υποστηρίζει τη στρατηγική της οποίας απώτερος στόχος είναι να επιτευχθεί μία πολιτιή και οικονομική σύνδεση μεταξύ της Ευρωπαϊκής Ένωσης και της Χιλής, με τη διαπραγμάτευση συμφωνίας που θα περιλαμβάνει:

- έναν ενισχυμένο πολιτικό διάλογο,

- την ενδυνάμωση της συνεργασίας σε θέματα εμπορικών συναλλαγών και κανόνων που διευκολύνουν τις συναλλαγές αυτές, με στόχο να προετοιμασθεί η σταδιακή και αμοιβαία ελευθέρωση του εμπορίου προϊόντων και υπηρεσιών, λαμβάνοντας υπόψη την ευαισθησία ορισμένων προϊόντων και ενεργώντας σύμφωνα με τους κανόνες του ΠΟΕ,

- την προώθηση των αμοιβαίων επενδύσεων,

- μία εντονότερη συνεργασία στους τομείς που καλύπτονται από την τρέχουσα συμφωνία και την επέκταση της συνεργασίας σε νέους τομείς με στόχο τη διαφοροποίηση της παραγωγής και την προώθηση μιας βιώσιμης οικονομίας[semigr ]

3. θεωρεί, επίσης, ότι η νέα συμφωνία θα πρέπει να θεσμοποιήσει τον τακτικό πολιτικό διάλογο μεταξύ ΕΕ και Χιλής επί διμερών και διεθνών θεμάτων αμοιβαίου ενδιαφέροντος, διάλογο ο οποίος θα μπορούσε να διεξαχθεί από κοινού με τον αντίστοιχο διάλογο που θα πραγματοποιηθεί σε περιφερειακό επίπεδο με τη Mercosur[semigr ]

4. υπογραμμίζει ότι, στο πλαίσιο της νέας συμφωνίας, θα πρέπει να ενισχυθούν οι μηχανισμοί οικονομικού και εμπορικού διαλόγου και επίλυσης των διαφορών, με στόχο να διασφαλισθεί η επέκταση του αμοιβαίου εμπορίου και η κατοχύρωση αρμονικών οικονομικών σχέσεων[semigr ]

5. εκφράζει την ελπίδα ότι η ΕΕ και η Χιλή θα χαράξουν συντονισμένες στρατηγικές, τηρώντας τους κανόνες λειτουργίας και τα θέματα της ημερήσιας διάταξης τόσο του νέου ΠΟΕ όσο και άλλων διεθνών οικονομικών fora όπου είναι δυνατή η ανάληψη συμπεφωνημένης δράσης[semigr ]

6. χαιρετίζει τη δραστηριότητα που έχει αναπτύξει το κοινοτικό-χιλιανό Κέντρο «Επιχειρηματικό Ίδρυμα ΕΚ-Χιλής» στον τομέα της οικονομικής συνεργασίας και της μεταφοράς τεχνολογίας προς όφελος των μικρομεσαίων επιχειρήσεων, και υπογραμμίζει ότι είναι σημαντικό να προωθηθούν επιχειρήσεις κοινής συμμετοχής που να μπορούν να ασκούν δραστηριότητα στη Χιλή ή σε άλλες περιφερειακές αγορές[semigr ]

7. υποστηρίζει τη συμμετοχή της Ένωσης στη συγχρηματοδότηση περιφερειακών σχεδίων Χιλής-Mercosur και Χιλής-Συμφώνου των Άνδεων στους τομείς των έργων υποδομής, της γεωργικής και δασικής έρευνας, της αλιευτικής τεχνολογίας, της προστασίας του περιβάλλοντος, της ενέργειας, καθώς και της υποστήριξης ενεργειών που έχουν ως στόχο την προώθηση ευρωπαϊκών ιδιωτικών επενδύσεων[semigr ] προς το σκοπό αυτό, θεωρεί απαραίτητο να εγκριθεί ένα νέο πολυετές πλαίσιο το οποίο να περιλαμβάνει και να συντονίζει τις επιχορηγήσεις από τον κοινοτικό προϋπολογισμό και τα δάνεια της Ευρωπαϊκής Τράπεζας Επενδύσεων[semigr ]

8. υποστηρίζει ότι η νέα συμφωνία με τη Χιλή θα πρέπει να συνοδευθεί από τη σημαντική αύξηση της χρηματοδοτικής βοήθειας προς τη χώρα αυτή, με στόχο να ενισχυθεί η βιομηχανική και τεχνολογική συνεργασία στους τομείς της καινοτομίας, του περιβάλλοντος, των τηλεπικοινωνιών, των τεχνολογιών της πληροφόρησης και των οπτικοακουστικών μέσων, χωρίς να λησμονούνται οι ΜΚΟ που προσφέρουν σημαντικό έργο στον τομέα της κατάρτισης και προάσπισης της αστικής κοινωνίας και της προώθησης των ανθρωπίνων δικαιωμάτων,

9. θεωρεί ότι η Χιλή θα πρέπει να συμμετάσχει σε ορισμένα ειδικά προγράμματα έρευνας και ανάπτυξης, καθώς και σε άλλα κοινοτικά προγράμματα όπως το MEDIA, σύμφωνα με τις διαδικασίες που προβλέπονται για τις χώρες της ΕΖΕΣ και της Κεντρικής και Ανατολικής Ευρώπης[semigr ]

10. ζητεί από την Επιτροπή και το Συμβούλιο να υιοθετήσουν τις προτεραιότητες που θέτει το Ευρωπαϊκό Κοινοβούλιο στο παρόν ψήφισμα, προετοιμάζοντας και εγκρίνοντας, αντιστοίχως, τη διαπραγματευτική εντολή για τη νέα συμφωνία μεταξύ της Ευρωπαϊκής Ένωσης και της Χιλής[semigr ]

11. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τις κυβερνήσεις των κρατών μελών, την Κυβέρνηση της Χιλής και το Εθνικό Κογκρέσσο της Χιλής.